google/wiki40b huggingface dataset:
Νομισματική μονάδα

Ιστορικό

Όσο το εμπόριο αναπτυσσόταν και ο αντιπραγματισμός (εμπόριο με βάση την ανταλλαγή αγαθών) ήταν ανεπαρκής ως πρακτική, έπρεπε να επινοηθούν τρόποι ώστε να υπάρξει ένας κοινός τρόπος υπολογισμού των οικονομικών αξιών, μια σταθερή οικονομική μονάδα δηλαδή που να είναι κοινώς αποδεκτή.
Ο πιο συνηθισμένος τρόπος αυτού του υπολογισμού ήταν ο όγκος ή το βάρος. Έτσι ένα αγαθό ευρέως αποδεκτό στις συναλλαγές π.χ. σιτάρι, κριθάρι, άργυρος, κτλ με βάρος ή όγκο ίσο με μία πρότυπη μονάδα όγκου ή βάρους αποτέλεσαν τις πρώτες μορφές νομισματικής μονάδας. Με την εξέλιξη της πρακτικής αυτής επιλέχτηκαν από τους συναλλασσόμενους υλικά τα οποία ήταν λιγότερο φθαρτά και η αξία τους δεν μεταβαλλόταν ανάλογα με την εποχή ή τις συνθήκες. Τα μέταλλα ήταν αυτά πού πληρούσαν σε μεγάλο βαθμό τις προδιαγραφές αυτές τα οποία εξελίχθηκαν και πήραν την μορφή νομισμάτων (κερμάτων).
Με την πάροδο του χρόνου η νομισματική μονάδα εκτός από το να αντιστοιχεί σε μια συγκεκριμένη ποσότητα κάποιου κοινώς αποδεκτού αγαθού π.χ. ο χρυσός, ο άργυρος μπορεί να επιβληθεί στις συναλλαγές από κάποια αρχή (π.χ. το κράτος) χωρίς να αντιστοιχεί σε κάποιο αγαθό. Στην τελευταία περίπτωση αναφερόμαστε στο νόμιμο χρήμα το οποίο αποτελεί την πλέον διαδεδομένη πρακτική μετά την δεκαετία το 1970. Ακόμη υπήρξαν νομισματικές μονάδες οι οποίες είχαν άυλη μορφή όπως ήταν η ευρωπαϊκή λογιστική μονάδα (ECU), ή το ευρώ (το τελευταίο για ένα μικρό χρονικό διάστημα).
Οι νομισματικές μονάδες εκφράζονται με κάποιο όνομα π.χ. δραχμή, οβολός, τάλαντο, ευρώ, κτλ και τις περισσότερες φορές είναι απαραίτητος ένας πιο συγκεκριμένος προσδιορισμός για την περιγραφή τους. Έτσι για παράδειγμα για την λίρα χρειάζεται επιπλέον ο προσδιορισμός της χώρας π.χ. λίρα Μεγάλης Βρετανίας και λίρα Αιγύπτου κτλ αφού με την λέξη λίρα η κάθε χώρα που έχει υιοθετήσει την συγκεκριμένη μονάδα στις συναλλαγές της, εκφράζει εντελώς διαφορετικά μεγέθη οικονομικών αξιών.
Χιλιομόδι Πάτμου

Διοικητικά

Το Χιλιομόδι αναγνωρίστηκε ως οικισμός για πρώτη φορά το 2011. Σύμφωνα με την απογραφή του 2011 δεν υπάρχουν μόνιμοι κάτοικοι και σύμφωνα με το σχέδιο Καλλικράτης διοικητικά υπάγεται στο Δήμου Πάτμου.
Ανατολική Θράκη

Γεωγραφία

Η Ανατολική Θράκη έχει έκταση 23.764 τ.χ. και αποτελεί το το 3% της έκτασης της Τουρκίας, ενώ έχει πληθυσμό που ανέρχεται περίπου σε 10 εκατομμύρια κατοίκους αποτελώντας το 14% του συνολικού πληθυσμού της Τουρκίας. Η πυκνότητα πληθυσμού είναι γύρω στους 430 κατοίκους/τ.χ., συγκρινόμενο με περίπου 80 κατοίκους/τ.χ. για την Ασιατική Τουρκία, που λέγεται επίσης Ανατολία ή Μικρά Ασία. Οι δυο τους χωρίζονται από τα Δαρδανέλια, το Βόσπορο (συλλογικά γνωστά ως Ελλήσποντος) και τη Θάλασσα του Μαρμαρά, μια δίοδο 361 χλμ. Η Ευρωπαϊκή Τουρκία συνορεύει δυτικά με την Ελλάδα επί 212 χλμ. και βόρεια με τη Βουλγαρία επί 269 χλμ., καθώς επίσης βρέχεται από το Αιγαίο Πέλαγος στα νοτιοδυτικά και με τη Μαύρη Θάλασσα στα βορειοανατολικά.
Αμπρόσιους Μπόσχερτ

Βιογραφία

Ο Μπόσχερτ γεννήθηκε στην Αμβέρσα, όπου και ξεκίνησε τη σταδιοδρομία του, αλλά πέρασε το μεγαλύτερο μέρος της ζωής του στο Μίντελμπουρχ (1587 - 1613), όπου μετακόμισε με την οικογένειά του, λόγω επαπειλούμενων θρησκευτικών διώξεων. Ειδικευόταν στη ζωγραφική νεκρών φύσεων με λουλούδια, υπογράφοντας τους πίνακές του με το "μονόγραμμα" ΑΒ (το Β εμπεριεχόμενο στο Α). Σε ηλικία 21 ετών έγινε μέλος της Συντεχνίας του Αγίου Λουκά της πόλης και αργότερα έγινε ο επικεφαλής της. Λίγο αργότερα ο Μπόσχερτ νυμφεύτηκε και έγινε ηγετική φυσιογνωμία στο υποείδος ζωγραφικής λουλουδιών, που τότε ήταν πολύ στη μόδα.
Απέκτησε τρεις γιους, που έγιναν όλοι ζωγράφοι λουλουδιών: τον Αμπρόσιους τον νεότερο, τον Γιοχάννες και τον Άμπραχαμ, Ο γυναικάδελφός του Μπαλτάσαρ φαν ντερ Αστ (Balthasar van der Ast) ζούσε κι εργαζόταν στο εργαστήριό του και τον συνόδευε στα ταξίδια του. Το 1614 ο Μπόσχερτ εργάστηκε στο Άμστερνταμ, στο Μπέρχεν οπ Ζόομ (1615-16), στην Ουτρέχτη (1616-1619) και στη Μπρέντα (1619). Το 1619, όταν μετακόμισε στην Ουτρέχτη, ο φαν ντερ Αστ έγινε μέλος της Συντεχνίας του Αγίου Λουκά της πόλης, όπου μόλις είχε γίνει επικεφαλής ο αναγνωρισμένος ζωγράφος Άμπραχαμ Μπλούμερτ. Την ίδια περίπου περίοδο έγινε μέλος της Συντεχνίας και ο ζωγράφος Ρούλαντ Σάβεραϊ (Roelandt Savery, 1576–1639), ο οποίος άσκησε σημαντική επίδραση στην οικογένεια Μπόσχερτ. Όταν ο καλλιτέχνης απεβίωσε στη Χάγη, όπου βρισκόταν για την εκτέλεση μιας παραγγελίας, ο Μπαλτάσαρ φαν ντερ Αστ ανέλαβε το εργαστήριο και τους μαθητές του.

Ύφος

Τα μπουκέτα του είναι συμμετρικά ζωγραφισμένα με επιστημονική ακρίβεια σε μικρές διαστάσεις και συνήθως σε χαλκό. Ορισμένες φορές εμπεριέχουν συμβολικές και θρησκευτικές έννοιες. Κατά την περίοδο του θανάτου του, ο Μπόσχερτ εργαζόταν σε μια σημαντική παραγγελία στη Χάγη. Ο πίνακας αυτός σήμερα βρίσκεται στη Στοκχόλμη. Ο Μπόσχερτ ήταν ένας από τους πρώτους καλλιτέχνες που ειδικεύτηκε σε πίνακες νεκρών φύσεων, εκκινώντας την παράδοση της απεικόνισης λεπτομερών μπουκέτων με λουλούδια, στα οποία τυπικά περιλαμβάνονταν τουλίπες και τριαντάφυλλα. Χάρη στην εκρηκτική ανάπτυξη της αγοράς έργων τέχνης στην Ολλανδία του 17ου αιώνα, υπήρξε εξαιρετικά επιτυχημένος, όπως βεβαιώνει μια αναγραφή σε πίνακά του.

Κληρονομιά

Οι γιοι και ο γυναικάδελφός του Μπαλτάσαρ φαν ντερ Αστ ήταν ανάμεσα σε αυτούς που στήριξαν τη "δυναστεία" Μπόσχερτ, η οποία διατηρήθηκε ως τα μέσα του 17ου αιώνα.
Δεν πρέπει να είναι σύμπτωση ότι η τάση αυτή συνέπεσε με την "εθνική ιδεοληψία για τα εξωτικά λουλούδια" που παρατηρήθηκε στην Ολλανδία και έκανε τις απεικονίσεις λουλουδιών στη ζωγραφική να έχουν εξαιρετικά μεγάλη ζήτηση. Αν και τα έργα του είχαν εξαιρετικά μεγάλη ζήτηση, δεν δημιούργησε πολλά, καθώς απασχολήθηκε επίσης και ως έμπορος έργων τέχνης.
Ουέσκα (επαρχία)

Η Ουέσκα είναι μια επαρχία της βόρειας Ισπανίας, στην αυτόνομη κοινότητα της Αραγωνίας. Συνορεύει με τις επαρχίες Σαραγόσα και Λιέιδα, με την αυτόνομη κοινότητα της Ναβάρρας, όπως και με την Γαλλία προς την οροσειρά των Πυρηναίων ορέων η οποία αποτελεί και το φυσικό σύνορο μεταξύ των δύο χωρών.
Η πρωτεύουσα της είναι η Ουέσκα ενώ άλλες πόλεις στην επαρχία της περιλαμβάνουν το Μονθόν, την Χάκα, το Μπαρμπάστρο, το Σαμπινιάνιγο και την Φράγα.

Γεωγραφία

Η επαρχία της Ουέσκας περιλαμβάνει σημαντικό τμήμα των Ισπανικών Πυρηναίων ορέων όπως και αρκετές κοιλάδες και πεδιάδες. Αποτελεί δημοφιλή ορεινό τουριστικό προορισμό τόσο τους χειμερινούς μήνες λόγω των χιονοδρομικών κέντρων της περιοχής όπως είναι το Θερλέρ, το Φορμιγάλ, η Παντικόσα, το Κανταντσού και το Αστούν, αλλά και τους υπόλοιπους μήνες του χρόνου κυρίως λόγω του εθνικού πάρκου της κοιλάδας της Ορδέσα και του Μόντε Περδίδο, του Φυσικού πάρκου της οροσειράς και των φαραγγιών της Γουάρα, των παραδοσιακών ορεινών οικισμών στα Πυρηναία όρη, αλλά και των φημισμένων οινοποιείων της περιοχής Σομοντάνο στους πρόποδες των Πυρηναίων. Η περιοχή περιλαμβάνει επίσης και πολλά ιστορικά τουριστικά αξιοθέατα όπως μεσαιωνικά κάστρα, μονές και εκκλησίες ρομανικής αρχιτεκτονικής από την εποχή του Βασιλείου της Αραγωνίας.
ΚΚ Ζάγκρεμπ

Ιστορία

Η ομάδα ιδρύθηκε το 1970 με το όνομα ΚΚ Σίγκετ από τη συνοικία Σίγκετ του Ζάγκρεμπ. Το 1976 η ομάδα μετονομάστηκε σε ΚΚ Νόβι Ζάγκρεμπ,  αντιπροσωπεύοντας το Νόβι Ζάγκρεμπ (Νέο Ζάγκρεμπ), το τμήμα της πόλης του Ζάγκρεμπ νότια του ποταμού Σάβα. Από την αρχή οι παίχτες της ομάδας είχαν το προσωνύμιο Μυρμήγκια λόγω της σκληρής δουλειάς και του ομαδικού πνεύματος για το οποίο φημιζόταν η ομάδα.
Από την ίδρυσή της, η ΚΚ Ζάγκρεμπ με πολλή δουλειά και κόπο κατάφερε μετά από 19 χρόνια να συμμετέχει στη φημισμένη Α' Κατηγορία της πρώην Γιουγκοσλαβίας το 1989. Παρότι η ομάδα κουβαλά πλέον μια αξιοσημείωτη κληρονομιά, ζούσε για χρόνια στη σκιά της συντοπίτισσας αντιπάλου της Τσιμπόνα Ζάγκρεμπ, από την ίδρυση όμως της Κροατικής Λίγκας στις αρχές του 1990, η ΚΚ έφτιαξε τη δική της φήμη, φτάνοντας να γίνει μια από τις ελίτ ομάδες της χώρας. Ειδικότερα, μέχρι τα τέλη της δεκαετίας του 2000, η ομάδα ήταν κυρίως γνωστή για τις ομάδες νέων της, που κέρδισαν πάμπολλους τίτλους στην Κροατία καθώς και ευρωπαϊκούς, ενώ η ομάδα των ανδρών ήταν πάντοτε στη σκιά των τριών μεγάλων του κροατικού μπάσκετ-Τσιμπόνα Ζάγκρεμπ, ΚΚ Ζάνταρ και ΚΚ Σπλιτ.
Τα πιο πρόσφατα χρόνια, όταν έγινε μέλος της διοργάνωσης του Κυπέλλου Γιουροτσάλεντζ, η ομάδα αύξησε το μπάτζετ της με πρόθεση να κάνει άλλο ένα βήμα και κατάφερε να κερδίσει τα πρώτα της σημαντικά τρόπαια, το Κύπελλο Κροατίας το 2008 και το 2010. Το 2010, η ομάδα μετεστεγάστηκε στο Ντράζεν Πέτροβιτς, έδρα και της Τσιμπόνα, αφήνοντας την παραδοσιακή της έδρα, το σχολικό σπόρτσχωλ Τρνσκο, 3.000 θέσεων. Η μετακίνηση αυτή μεγάλωσε την ομάδα, με αποτέλεσμα να κάνει το νταμπλ στην Κροατία το 2011, κατακτώντας τόσο το πρωτάθλημα όσο και το κύπελλο.
Κάστρο Μαμουρέ

Γεωγραφία

Το κάστρο ευρίσκεται επί των ακτών της Μεσογείου με συντεταγμένες περίπου 36°04′51″N 32°53′40″E, επί του αυτοκινητόδρομου D400, σε απόσταση 6 χιλιομέτρων ανατολικά του Αναμούρ και 216 χιλιομέτρων δυτικά της Μερσίν.

Ιστορία

Το κάστρο ανεγέρθηκε από τους μονάρχες του Αρμένικου Βασιλείου της Κιλικίας επάνω στα θεμέλια ρωμαϊκού κάστρου του 4ου αιώνα. Σχεδιασμένο για προστασία ενάντια στους πειρατές, επισκευάστηκε στην διάρκεια της Βυζαντινής περιόδου και κατά την διάρκεια των Σταυροφοριών. Όταν ο Αλαατίν Κεϊκουμπάτ Α΄ των Σελτζούκων Τούρκων κατέλαβε τα ερείπια του κάστρου το 1221, έχτισε μεγαλύτερο κάστρο, χρησιμοποιώντας τμήματα των προγενέστερων οχυρώσεων. Αργότερα, πέρασε υπό τον έλεγχο της Δυναστεία των Καραμανιδών (η οποία εξουσίαζε Τουρκικό κράτος στην Μικρά Ασία). Παρά το γεγονός πως η ακριβής ημερομηνία παραμένει αβέβαιη, σύμφωνα με επιγραφή του Ιμπραΐμ Β΄ του Καραμάν το 1450, το κάστρο κατελήφθη κατά την διάρκεια της περιόδου βασιλείας του Μαχμούτ (1300–1311). Το κάστρο μετονομάστηκε σε Μαμουρέ (ευήμερο) έπειτα από τις επισκευές που υπέστη από τον Μαχμούτ. Το 1469, το κάστρο προσαρτήθηκε από την Οθωμανική Αυτοκρατορία. Στην συνέχεια επισκευάστηκε κατά την διάρκεια του 15ου, του 16ου και του 18ου αιώνα, ενώ ένα τμήμα του κάστρου χρησιμοποιήθηκε ως καραβανσαράι.

Αρχιτεκτονική

Το κάστρο, έκτασης 23.500 m², είναι περικυκλωμένο από τάφρο. Οι 39 πύργοι και προμαχώνες του συνδέονται μεταξύ τους από μεγάλα τείχη. Το κάστρο έχει τρεις εσωτερικές αυλές: μία στα δυτικά, μία στα ανατολικά και μία στα νότια. Η δυτική αυλή περιλαμβάνει ένα μικρό κτιριακό σύμπλεγμα αποτελούμενο από ένα τζαμί με έναν μόνον μιναρέ και ένα ερειπωμένο χαμάμ. Η νότια αυλή περιλαμβάνει τα ερείπια ενός φάρου.
Άγιος Κωνσταντίνος Ρεθύμνου

Ιστορία

Το όνομά του έχει πάρει από την εκκλησία του χωριού.
Αναφέρεται στις βενετσιάνικες απογραφές του 16ου καί 17ου αιώνα, καθώς και στην αιγυπτιακή του 1834 με 50 οικογένειες. Το 1881, ανήκει στο δήμο Ρούστικων με 263 κατ. καθώς επίσης και το 1900 με 345 κατ. Από το 1928 και μετά αποτελεί δική του κοινότητα το χωριό βρίσκεται σε υψηλή και βραχώδη θέση και κατά τον Ρεθεμνιώτη Εμ. Λαμπρινάκη στην πλακώδη πλατεία του, υπάρχουν ερείπια νομισματοκοπείου.
Κατά την ενετοκρατία ήταν φέουδο της οικογένειας Μπαρότζι, και όλο το χωριό διατηρεί μια βενετσιάνικη όψη.
Το χωριό είχε ωραία σπίτια καθώς ήταν θερινός τόπος διαμονής των βενετσιάνων αρχόντων του Ρεθύμνου.

Οικισμός Αγίου Γεωργίου

Στο δημοτικό διαμέρισμα του Αγίου Κωνσταντίνου Ρεθύμνου ανήκει και ο οικισμός του Αγίου Γεωργίου. Είναι κτισμένο σε υψόμετρο 390 μέτρων και ήταν βενετσιάνικο χωριό, ιδιοκτησία βενετού ευγενούς. Στην απογραφή του 2011 είχε 48 κατοίκους.
Τζακαριντζά Κονέ

Καριέρα

Ο Κονέ ξεκίνησε την καριέρα του από το Ισραήλ, και συγκεκριμένα την Χάποελ Πετάχ Τίκβα. Μετακόμισε στην Ρουμανία το 2009, υπογράφοντας συμβόλαιο τριετούς συνεργασίας με την Ντιναμό Βουκουρεστίου. Αρχικά, παρέμενε στον πάγκο, ως εναλλακτική λύση του Ουσμάν Ν'Ντόι, όμως μετά την αναχώρηση του Σενεγαλέζου με προορισμό την ΦΚ Άστρα Πλοέστι τον Ιανουάριο του 2011, ο Κονέ βρήκε θέση στο βασικό σχήμα της ομάδας. Στη συνέχεια αναδείχτηκε ως ένας από τοιυς καλύτερους παίκτες της Ντιναμό, ενώ έλαβε τον τίτλο του MVP στον Τελικό του Κυπέλλου Ρουμανίας του 2012, αγώνα στον οποίο νικήτρια αναδείχτηκε η Ντιναμό απέναντι στην Ραπίντ Βουκουρεστίου. 
Το 2012, φημολογούνταν μετακίνηση του Κονέ στην Ολιμπίκ Μαρσέιγ με την οποία θα είχε την ευκαιρία να αγωνιστεί στο πρωτάθλημα της Λιγκ 1.
Αποχώρησε από την Ντιναμό Βουκουρεστίου το καλοκαίρι του 2012, με το πέρας του συμβολαίου του, αρνούμενος να ανανεώσει την συνεργασία του με τον ρουμάνικο σύλλογο. Μετακόμισε στην Γαλλία, όπου υπέγραψε συμβόλαιο συνεργασίας με την Εβιάν.

Διεθνής Καριέρα

Πραγματοποίησε το ντεμπούτο του με την Εθνική Μπουρκίνα Φάσο σε μια αναμέτρηση απέναντι στο Πράσινο Ακρωτήρι, τον Φεβρουάριο του 2011.
Πεντάγραμμα (γεωμετρία)

Γεωμετρία

Το πεντάγραμμα είναι το απλούστερο κανονικό αστεροειδές πολύγωνο. Το πεντάγραμμα περιέχει δέκα σημεία (τα πέντε σημεία του αστεριού και οι πέντε κορυφές του εσωτερικού πενταγώνου) και δεκαπέντε ευθύγραμμα τμήματα. Εκπροσωπείται από το σύμβολο Schläfli {5/2}. Όπως ένα κανονικό πεντάγωνο ή ένα κανονικό πεντάγωνο με ένα πεντάγραμμα κατασκευασμένο μέσα σε αυτό, έτσι και το κανονικό πεντάγραμμα έχει διεδρική συμμετρία (D₅) τάξης 10.

Τρισδιάστατα σχήματα

Αρκετα πολύεδρα έχουν ενσωματωμένα πενταγράμματα:
Κάρολος Α΄ της Ορλεάνης

Βιογραφικά στοιχεία

Ήταν γιος και διάδοχος του Λουδοβίκου της Ορλεάνης και της Βαλεντίνας Βισκόντι, κόρης του Τζιαν Γκαλεάτσο Βισκόντι, δούκα του Μιλάνου. 
Διαδέχθηκε τον δολοφονημένο πατέρα του υπό την κηδεμονία του Ιωάννη της Βουργουνδίας. Ήταν επίσης δούκας των Βαλουά, κόμης του Μπομόν και του Μπλουά και διάδοχος από την μητέρα του της Ιταλικής πόλης Άστι. Υπήρξε επίσης διάσημος ποιητής και έγραψε περισσότερα από 500 ποιήματα, τα περισσότερα από τα οποία κατά τη διάρκεια της 25ετούς αιχμαλωσίας του.
Όταν διαδέχθηκε τον πατέρα του, μόλις 14 ετών, είδε με μεγάλη του θλίψη τους Γάλλους ευγενείς να συνασπίζονται με τον δούκα της Βουργουνδίας και να μην υπάρχει η παραμικρή τιμωρία για τον ύπουλο φόνο του πατέρα του. Η εξοργισμένη μητέρα του, Βαλεντίνα Βισκόντι, έπεσε σε μεγάλη θλίψη, αρρώστησε και πέθανε. Τότε στο νεκρικό της κρεβάτι συγκεντρώθηκε με τα μικρότερα αδέλφια του και έκαναν τον πατροπαράδοτο όρκο εκδίκησης απέναντι στον δούκα της Βουργουνδίας Ιωάννη τον Ατρόμητο.
Τα πρώτα χρόνια της ηγεμονίας του, όταν ήταν ακόμα ανήλικος, επηρεάστηκε από τον πεθερό του Βερνάνδο Ζ΄, κόμη του Αρμανιάκ.

25ετής αιχμαλωσία

Ήταν ένας από τους πολλούς Γάλλους ευγενείς που τραυματίστηκαν στην μάχη του Αρμανιάκ το 1415 και στάλθηκε όμηρος στην Αγγλία, όπου έζησε τα επόμενα 25 χρόνια της ζωής του. Οι συνθήκες κράτησης από τους Άγγλους ήταν πολύ καλές, τόσο σε αυτόν όσο και σε όλους τους υπόλοιπους αιχμαλώτους. Είχε πολλές ελευθερίες, με όποια εξυπηρέτηση ήθελε και γι' αυτό δεν επιχείρησε να εξαγοράσει την ελευθερία του με λύτρα. Τα πράγματα άλλαξαν όταν ανέβηκε στον Αγγλικό θρόνο ο σκληρός Ερρίκος Ε΄, που έκοψε όλες τις ελευθερίες, έτσι ο Κάρολος θέλησε πλέον έντονα την επιστροφή του στην πατρίδα, όπου είχε και δικαιώματα στον θρόνο. Κατά τη διάρκεια της αιχμαλωσίας έγραψε και όλα του τα ποιήματα που διακατέχονταν από ένα έντονο αίσθημα μελαγχολίας. 
Τελικά απελευθερώθηκε και επέστρεψε στην Γαλλία το 1440 μετά από τις τιτάνιες προσπάθειες του Φιλίππου Γ΄ του Καλού, γιου του ίδιου του δολοφόνου του πατέρα του, Ιωάννη, και της Ισαβέλλας της Πορτογαλίας, δούκα και δούκισσας της Βουργουνδίας. Αποβιβάσθηκε στην Γαλλία, μιλώντας καλύτερα Αγγλικά παρά Γαλλικά. Ο γενναίος ευγενής δούκας πλησίασε την δούκισσα λέγοντάς της ευγενικά ότι είναι έτοιμος να γίνει δικός της αιχμάλωτος. Επέστρεψε στην Ορλεάνη και έγινε δεκτός από τους υπηκόους του με ενθουσιασμό και πανηγύρια.
Γενικές εκλογές στη Σιγκαπούρη 2015

Οι γενικές εκλογές στη Σιγκαπούρη το 2015 διεξήχθησαν στις 11 Σεπτεμβρίου για να αναδειχθεί το νέο Κοινοβούλιο. To προηγούμενο κοινοβούλιο διαλύθηκε στις 25 Αυγούστου 2015 από τον πρόεδρο Τόνι Ταν έπειτα από πρόταση του πρωθυπουργό Λι Σιεν Λουνγκ και η ανακήρυξη των υποψηφίων έγινε την 1η Σεπτεμβρίου. 
Οι εκλογές ήταν οι πρώτες από την εποχή της ανεξαρτησίας στις οποίες διεκδικήθηκαν όλες οι έδρες. Οι περισσότερες μονομαχίες έγιναν ανάμεσα σε 2 κόμματα. 
Αποτέλεσμα των εκλογών ήταν η νίκη του κυβερνώντος κόμματος.
Η συμμετοχή στις εκλογές ήταν 93,56%, με εξαίρεση τις ψήφους του εξωτερικού.

Επαναληπτική εκλογή 2016

Στις 7 Μαΐου 2016 διεξήχθη επαναληπτική εκλογή για μία έδρα στην περιφέρεια Μπουκίτ Μπατόκ. Την έδρα κέρδισε ο υποψήφιος του Κόμματος της Λαϊκής Δράσης (PAP) Μουραλί Πιλάι. Οι εκλογές έγιναν μετά την παραίτηση του βουλευτή του PAP,  Ντέιβιντ Ον Κιμ Χουάτ στις 12 Μαρτίου 2016. Η επίσημη προκήρυξη των εκλογών έγινε από τον πρόεδρο της χώρας στις 20 Απριλίου. Ο Πιλάι κέρδισε τον αντίπαλό του, Τσι Σουν Τζουάν, με ποσοστό 61,21 έναντι 38,79%. Η συμμετοχή άγγιξε το 93%.
Βουλγαρικές βουλευτικές εκλογές 2009

Οι βουλευτικές εκλογές του 2009 στη Βουλγαρία διεξήχθησαν στις 5 Ιουλίου. Στις εκλογές εκείνες, η Κεντροδεξιά κατήγαγε σημαντική νίκη επί του κυβερνώντος κόμματος. Το κόμμα GERB του δημάρχου της Σόφιας Μπόικο Μπορίσοφ εξασφάλισε ποσοστό 40,75% των ψήφων με βάση τα επίσημα αποτελέσματα μετά την καταμέτρηση του 76,67% των ψήφων. Το κυβερνών κόμμα του σοσιαλιστή πρωθυπουργού Σεργκέι Στάνισεφ κέρδισε το 17,96% των ψήφων και ο φιλελεύθερος εταίρος του στην κυβέρνηση MDL (τουρκική μειονότητα) το 13,31%. Τρεις άλλοι σχηματισμοί εισήλθαν στο Κοινοβούλιο, μεταξύ των οποίων οι εθνικιστές του Άτακα με 9,33%, η Γαλάζια Συμμαχία, εταίρος του GERB, με 6,73%, και το λαϊκό κόμμα Τάξη, Νομιμότητα, Δικαιοσύνη (RZS) με 4,16%. Αντίθετα, δεν εξασφάλισε το απαιτούμενο όριο του 4% για να εισέλθει στη Βουλή το κόμμα του πρώην βασιλιά Συμεών Β΄. Ο νικητής των εκλογών και δήμαρχος της Σόφιας, Μπορίσοφ, δήλωσε ότι θα σχηματίσει κυβέρνηση σύντομα, καθώς ο συνασπισμός του εξασφάλισε στη βουλή 116 έδρες έναντι 40 έδρες για τους σοσιαλιστές.
Μανουήλ Παλαιολόγος (γιος Θωμά)

Βιογραφία

Η μητέρα του ήταν κόρη του Κεντυρίωνα Β΄ πρίγκιπα της Αχαΐας. Αδέλφια του ήταν ο Ανδρέας τιτουλάριος Αυτοκράτορα των Ρωμαίων, η Ζωή (Σοφία) Παλαιολογίνα σύζυγος του Ιβάν Γ΄ μεγάλου πρίγκιπα της Μόσχας και η Ελένη σύζυγος του Λαζάρ Μπράνκοβιτς δεσπότη της Σερβίας.
Μετά την πτώση της Κωνσταντινούπολης το 1453, ο θείος του Δημήτριος Παλαιολόγος και ο πατέρας του Θωμάς ήταν δεσπότες του Μωρέως, υποτελείς του Μωάμεθ Β΄. Οι μεταξύ τους έριδες έδωσαν αφορμή στο σουλτάνο να καταλάβει τον Μωρέα. Ο Θωμάς διέφυγε με την οικογένειά του στην Κέρκυρα και, αφού την άφησε εκεί, μετέβη στη Ρώμη. Επειδή ο μεγαλύτερος Δημήτριος ζούσε υπό την επίβλεψη του Μωάμεθ Β΄, ο Θωμάς εθεωρείτο Αυτοκράτορας των Ρωμαίων και έτσι τον υποδέχθηκε ο πάπας. Ο Μανουήλ με τον μεγαλύτερο αδελφό του Ανδρέα μετέβησαν στη Ρώμη και συνάντησαν τον πατέρα τους λίγες ημέρες πριν αποβιώσει το 1465. 
Για τα επόμενα έτη τα δύο αδέλφια έμειναν υπό την επίβλεψη του Βησσαρίωνα του Τραπεζουντίου, που είχε γίνει καρδινάλιος. Ο πάπας Πίος Β΄ του παραχώρησε 50 δουκάτα το μήνα για τη διαβίωσή του. Το 1465 όμως απεβίωσε ο Πίος Β΄ και ο επόμενος πάπας Σίξτος ΣΤ΄ μείωσε το ποσό. Το 1502 απεβίωσε ο μεγαλύτερος αδελφός του Ανδρέας και είναι αμφίβολο αν είχε γιο· αν όχι, ο Μανουήλ θα έγινε τιτουλάριος Αυτοκράτορας των Ρωμαίων. 
Έπειτα από αρκετά έτη διαμονής στη Ρώμη, ο Μανουήλ εξέπληξε όλους εκεί, όταν μετέβη στην Κωνσταντινούπολη και έθεσε τον εαυτό του υπό τον Μωάμεθ Β΄. Ο σουλτάνος του παραχώρησε περιουσία και ένα άνετο εισόδημα· τότε νυμφεύτηκε και απέκτησε δύο γιους. Απεβίωσε το 1512. Η ταύτισή του με έναν αξιωματούχο της Αυλής από τον Στ. Ράνσιμαν αποδείχθηκε μεταγενέστερα λανθασμένη.

Σύγχρονες αναφορές στο όνομά του

Στο βιντεοπαιχνίδι "H πίστη του δολοφόνου: Αποκαλύψεις" (Assassin's creed: Revelations) του 2011 ο Μανουήλ Παλαιολόγος συγκεντρώνει μεγάλο στράτευμα για να το χρησιμοποιήσει στην ανάκτηση της Κωνσταντινούπολης από τους Οθωμανούς, αλλά στην προσπάθειά του σκοτώνεται.
TWA Πτήση 840

Ανάσυρση των σορών

Οι σοροί των τριών από τα τέσσερα θύματα, Ελληνοαμερικανίδες από την ίδια οικογένεια, ανασύρθηκαν αργότερα, από ένα λιβάδι πλησίον του Άργους· ο τέταρτος, ένας Κολομβιανός, επίσης υπηκοότητας των ΗΠΑ, εντοπίστηκε στην παραπλήσια θαλάσσια περιοχή.

Ανάληψη ευθύνης

Η αυτοαποκαλούμενη ομάδα «Αραβικοί Επαναστατικοί Πυρήνες» ανέλαβε την ευθύνη, λέγοντας ότι διεπράχθη λόγω του "Αμερικάνικου ιμπεριαλισμού" και τις συγκρούσεις την προηγούμενη εβδομάδα, με τη Λιβύη στον Κόλπο της Σύρτης.

Αποτέλεσμα της έρευνας

Οι ερευνητές κατέληξαν στο συμπέρασμα ότι η βόμβα περιείχε μία λίβρα πλαστικής εκρηκτικής ύλης. Υπήρχε η υποψία, ότι είχε τοποθετηθεί κάτω από το μαξιλάρι του καθίσματος, σε κάποιο προηγούμενο ταξίδι, από μία Λιβανέζα (μετέπειτα συλληφθείσα, αλλά ουδέποτε καταδικασθείσα) η οποία εργαζόταν για τον οργανισμό του Αμπού Νιντάλ και ο οποίος αντιτίθετο στην ειρηνευτική διαδικασία.
Αυτοφραδάτης

Βιογραφία

Κατά τη βασιλεία τού Αρταξέρξη Β΄ ο Αυτοφραδάτης αιχμαλώτισε τον Αρτάβαζο Β΄ σατράπη της Φρυγίας, που είχε εξεγερθεί ενάντια στον Πέρση βασιλιά. Τον φυλάκισε, μετά όμως αναγκάστηκε να τον ελευθερώσει.
Ο Αρταξέρξης Β΄ τού ανέθεσε να καταστείλει την εξέγερση του Δατάμη σατράπη της Καππαδοκίας. Μετέβη με πολύ στρατό εκεί, αλλά υποχρεώθηκε να αποσυρθεί με βαριές απώλειες. Αργότερα ακολούθησε τη μεγάλη εξέγερση των σατραπών.

Η αντίσταση κατά τού Αλεξάνδρου Γ΄

Συμμετείχε στη αντίσταση των Αχαιμενιδών εναντίον της εκστρατείας τού Αλεξάνδρου Γ΄ τού Μεγάλου. Μαζί με τον Φαρνάβαζο Γ΄, γιο τού Αρτάβαζου Β΄, υποστήριξαν στρατιωτικά και οικονομικά τον Άγι Γ΄ της Σπάρτης, που οργάνωνε εκστρατεία εναντίον των Μακεδόνων. Έπειτα από το τέλος τού Πέρση ναυάρχου Μέμνωνα τού Ρόδιου το 333 πΧ, ο Αυτοφραδάτης και ο Φαρνάβαζος Γ΄ σατράπης της Ελλησποντιακής Φρυγίας, ανέλαβαν τη διοίκηση τού στόλου και κατέλαβαν τη Μυτιλήνη, της οποίας την πολιορκία είχε ξεκινήσει ο Μέμνων. Ο Φαρνάβαζος Γ΄ απέπλευσε με τους αιχμαλώτους του στη Λυκία, ενώ ο Αυτοφραδάτης επιτέθηκε σε άλλα νησιά τού Αιγαίου, που υποστήριζαν τον Μακεδόνα στρατηλάτη. Σύντομα τον ακολούθησε και ο Φαρνάβαζος Γ΄, και οι δύο τους έπλευσαν προς την Τένεδο, που από φόβο παραδόθηκε. Ο Αυτοφραδάτης πολιόρκησε την πόλη Αταρνέα της Μυσίας, αλλά χωρίς επιτυχία.

Νομίσματα

Τα νομίσματα τού Αυτοφραδάτη έχουν το πορτραίτο τού σατράπη της Σπάρντα (=Λυδίας στα περσικά) και την επιγραφή ΟΑΤΑ[ΦΡΑΔΑΤΟΥ].
Skroutz

Ιστορία

Η Skroutz Α.Ε. ιδρύθηκε το 2005 με έδρα την Αθήνα.  Έχει παράρτημα στην Αγγλία. 
Το 2018 η Dionic πούλησε το 50% στους ιδρυτές του skroutz.gr που ανέκτησαν τον πλήρη έλεγχο.
Τον Μάιο του 2018 άλλαξε την πολιτική συνεργασίας με τα καταστήματα, έπειτα από πιέσεις που ασκήθηκαν από δημοσιεύσεις του εγχώριου τεχνολογικού τύπου.

Επισκεψιμότητα

Σύμφωνα με τους ανεξάρτητους παρόχους στοιχείων επισκεψιμότητας Alexa και SimilarWeb, το Skroutz.gr ήταν η δωδέκατη και όγδοη ιστοσελίδα αντίστοιχα σε επισκεψιμότητα στην Ελλάδα τον Ιούνιο του 2015. Η επισκεψιμότητα του Skroutz, σύμφωνα με τη SimilarWeb, ήταν περίπου 7 εκατομμύρια επισκέπτες ανά μήνα το Μάιο του 2015.
Πύργος του Ακσακάλε

Ο Πύργος του Ακσακάλε είναι μικρό φρούριο στην Τουρκία στην πόλη Ακσαμπάτ που βρίσκεται 18 χλμ δυτικά της Τραπεζούντας. 
Χτισμένο σε ένα πλάτωμα με θέα τη θάλασσα, το κάστρο πιστεύεται ότι κατασκευάστηκε από τον αυτοκράτορα Αλέξιο Β΄ (1297-1330) για την προστασία κατά των επιθέσεων των Σελτζούκων. Το φρούριο υπερασπίστηκε από τους βυζαντινούς για άλλα επτά χρόνια μετά την άλωση της Τραπεζούντας, έως ότου εξαγοράστηκε από τον Μαχμούτ Πασά, ένας από τους διοικητές του Μεχμέτ Β΄.
Δημόσιες αργίες στην Κύπρο

Δημόσια συγκοινωνία

Στις δημόσιες αργίες, τα λεωφορεία λειτουργούν με το χρονοδιάγραμμα της Κυριακής.
Αγγλικά των Νήσων Κέιμαν

Τα Αγγλικά των Νήσων Κέιμαν είναι μια αγγλική ποικιλία που ομιλείται στα Νησιά Κέιμαν. Ενώ δεν έχουν γραφτεί πολλά για την γλώσσα, σύμφωνα με ένα κείμενο, "φαίνεται να έχει δανειστεί κρεολικά χαρακτηριστικά παρόμοια με την Τζαμάικα και την Κεντρική Αμερική, χωρίς να έχει υποστεί κρεολοποίηση". Είναι παρόμοια με τα Αγγλικά των Νησιών του Κόλπου.